次韻黄巖高志尹寄壽
作者：陳著
朝代：宋

paragraphs: 冠屨天地間，車笠風雲從。
我行半東南，已復八十翁。
取友必端人，求我我蒙童。
初見老不化，宿學今何功。
萬丈委羽山，中有人中龍。
文氣蘇玉局，心事龐德公。
豈不願納交，誰與先爲容。
何物瀹小子，託根歲寒松。
寄我壽我詩，墨妙揚古風。
扇開眼眊矂，翼起身龍鍾。
要知片雲外，實共二浙東。
氣以類相應，面未心已同。
端如獲驪珠，不羨放鴿籠。
濫吹譜美莖，難報來施豐。